**Poročilo športnega pedagoga**

**Jana Kebler Zaletel, učiteljica športa**

V okviru projekta “Uživajmo v zdravju “ smo na Osnovni šoli Franceta Bevka izvedli kar nekaj športnih delavnic in aktivnosti za naše učence in tudi njihove starše.

**ANALIZA STANJA SLOfit**

Osnovna šola Franceta Bevka je ljubljanska šola, 54% učencev živi v neposrednji bližini šole, ostali učenci živijo v okolici Ljubljane ali pa jih starši pripeljejo iz drugih krajev (Kranj, Škofja Loka,…). Število učencev v šoli se vsako leto povečuje. Leta 2009 je bilo vpisanih 315 učencev, v letošnjem letu pa že 400. Ves čas sta na šoli zaposlena dva učitelja športa. Poleg rednega pouka šport lahko učenci izbirajo med tremi dodatnimi urami obveznega izbirnega predmeta: šport za zdravje, šport za sprostitev, izbrani šport. Letos smo že drugo leto učencem 4. – 6. razreda ponudili možnost dodatne ure športa kot neobvezni izbirni predmet šport. Vsi izbirni predmeti so lepo sprejeti, učenci radi obiskujejo ure, skupine pa so vsako leto polne. Učencem ponujemo številne športne interesne dejavnosti, ki so namenjene celotni šolski populaciji (košarka, odbojka, rokomet, atletika, ritmična gimnastika, gimnastika, nogomet, baseball, judo, tenis). Vsako leto se povečuje število otrok vpisanih v planinski krožek, ki je namenjem učencem od 1. do 9. razreda. Že vrsto let v povezavi z razrednimi učiteljicami na šoli izvajamo športni program Zlati sonček in Krpan. Udeležujemo se številnih šolskih športnih tekmovanj (košarka, odbojka, atletika, kros, Ljubljanski maraton, Tek trojk), na katerih dosegamo odlične rezultate. Z učenci razredne stopnje sodelujemo pri nekaterih športnih projektih, kot so Žogarija, Živim zdravo, Gremo v hribe, z učenci na predmetni stopnji pa se udeležimo tudi Festivala športa mladih, … Učenci dosegajo povprečne rezultate pri meritvah športno vzgojnega kartona. Nekoliko boljše rezultate imajo dekleta, vendar se v zadnjih letih razlika med spoloma zmanjšuje. Rasti prekomerne teledne teže na naši šoli ne opažamo, saj imajo v povprečju učenci nižjo telesno težo, kot je slovensko povprečje osnovnošolcev.

V okviru projekta “Uživajmo v zdravju” smo starše naših učencev povabili, da sodelujejo tudi sami tako, da privolijo v obdelavo otrokovih osebnih podatkov iz zbirke SLOfit za analizo njihovih motoričnih in morfoloških sposobnosti. Večina staršev je izjavo podpisalo, s tem pa so tudi omogočili boljše sodelovanje med šolo in šolskim zdravnikov. Starši so na ta način dobili vpogled v rezultate otrokovega testiranja.

**REKREATIVNI ODMORI**

Rekreativne odmore v šoli izvajamo že vrsto let, saj menimo, da učenci preveč časa preživijo sede, kar vpliva na njihovo zdravje, motivacijo in počutje. Da bi učence vsaj nekoliko razbremenili med samimi šolskimi urami, jim vsak dan ponujamo možnost, da aktivno preživijo glavni odmor. Rekreativni odmori potekajo med 3. in 4. šolsko uro (od 10.40 do 10.55) v veliki telovadnici. Ves čas rekreativnega odmora je prisoten en od šolskih športnih pedagogov, ki učence usmerja, motivira in skrbi za njihovo varnost. Učenci v tem času igrajo košarko, nogomet, odbojko ali pa se igrajo kakšno drugo športno igro.

**GREMO V HRIBE**

Že vrsto let na naši šoli poteka planinski krožek. Mentorica planinskega krožka v sodelovanju s PD Ljubljana-Matica vsak mesec organizira en celodnevni planinski izlet. Izleti so namenjeni učencem vseh razredov, treh izletov pa se lahko udeležijo tudi starši. Vsako leto se število vklučenih učencev v planinski krožek povečuje.

**POPOLDANSKI POHOD**

V četrtek, 17. 11. 2016, smo se z enajstimi učenci odpravili na popoldanski pohod do reki Savi. Pohod smo pričeli pri šoli. Po nekaj minutni hoji smo hitro prišli na urejeno pešpot, ki nas je vodila mimo hipodroma, plezalne stene, otroških igral in različnih fitness trenažerjev. Učenci in njihovi starši so bili navdušeni nad idejo popoldanskega sprehoda in si želijo, da bi podobne aktivnosti izvedli še kdaj.

**JUTRANJE ŠPORTNE URICE**

V mesecu oktobru smo za učence in učenke organizirali jutranje športe urice. Športne urice so potekale vsako sredo in petek pred uro v veliki telovadnici. Vadbo je vodila športna pedagoginja. Učenci so izvajali razne vaje naravnih oblik gibanj, razvijali so osnovno motoriko in se naučili nekaj novih otroških športnih iger. Vadb se je udeleževalo od 6 do 15 učencev in učenk. Učenci so na vadbo hodili radi, radi so sodelovali in se ob vadbi tudi zabavali.

**ŠPORTNE DELAVNICE ZA STARŠE**

V septembru in oktobru smo izvedli tudi dve delavnici za starše. Poleg prehrambenega dela je bil del delavnic namenjen tudi športu, kjer so starši in stari starši spoznavali različne dinamične in statične raztezne ter krepilne vaje, ki jih bodo lahko izvajali tudi doma. Na zadnji delavnici smo izvedli tudi nekaj sprostitvenih vaj.

Športna pedagoginja, Jana Kebler Zaletel